b"\n_START_ARTICLE_\nB\xc4\x83t\xc4\x83lia de la Boyne\n_START_SECTION_\nContext\n_START_PARAGRAPH_\nB\xc4\x83t\xc4\x83lia este v\xc4\x83zut\xc4\x83 ca lupta decisiv\xc4\x83 \xc3\xaentr-un r\xc4\x83zboi pentru rec\xc3\xa2\xc8\x99tigarea tronului de c\xc4\x83tre Iacob al II-lea detronat \xc3\xaen 1688 \xc3\xaen urma Revolu\xc8\x9biei Glorioase de c\xc4\x83tre nepotul \xc8\x99i ginerele s\xc4\x83u protestant, William de Orania. A constituit un moment crucial \xc3\xaen lupta dintre irlandezii protestan\xc8\x9bi \xc8\x99i catolici._NEWLINE_\xe2\x80\x9eCatolicii luptau pentru teritorii, religie \xc8\x99i autonomie fa\xc8\x9b\xc4\x83 de Anglia, protestan\xc8\x9bii pentru a-\xc8\x99i p\xc4\x83stra pozi\xc8\x9bia economic\xc4\x83, religioas\xc4\x83 \xc8\x99i politic\xc4\x83 \xc8\x99i de teama unui masacru Padraig Lenihan, The Battle of the Boyne\xe2\x80\x9d_NEWLINE_\xc3\x8entr-un context irlandez, r\xc4\x83zboiul a fost un conflict etnic \xc8\x99i religios, o reluare a revoltei irlandeze din 1641. Pentru irlandezii catolici, Iacob al II-lea \xc3\xaensemna \xc8\x99ansa de a-\xc8\x99i relua pozi\xc8\x9bia \xc3\xaen societate - pierdut\xc4\x83 \xc3\xaen timpul r\xc4\x83zboaielor lui Cromwell la jum\xc4\x83tatea secolului al XVII-lea. \xc3\x8en timpul domniei lui Iacob, catolicii \xc3\xae\xc8\x99i rec\xc3\xa2\xc8\x99tigaser\xc4\x83 dreptul de a de\xc8\x9bine func\xc8\x9bii publice \xc8\x99i de a purta arme. La r\xc3\xa2ndul lor protestan\xc8\x9bii din Irlanda \xc3\xael sus\xc8\x9bineau pe William pentru a-\xc8\x99i p\xc4\x83stra propriile avantaje \xc3\xaen societate \xc8\x99i deoarece se temeau c\xc4\x83 \xc3\xaentoarcerea pe tron a lui Iacob va purta la o serie de repercusiuni asupra lor \xc8\x99i vor fi izgoni\xc8\x9bi din Irlanda. Majoritatea protestan\xc8\x9bilor din Irlanda se considerau sco\xc8\x9bieni sau englezi.\n_START_SECTION_\nComandan\xc8\x9bii\n_START_PARAGRAPH_\nDup\xc4\x83 \xc3\xaenl\xc4\x83turarea sa, catolicul Iacob a g\xc4\x83sit refugiu \xc3\xaen Fran\xc8\x9ba la veri\xc8\x99orul s\xc4\x83u Ludovic al XIV-lea. \xc3\x8en martie 1689 Iacob al II-lea a debarcat \xc3\xaen Irlanda, cu scopul de a-\xc8\x99i face o baz\xc4\x83 de plecare pentru rec\xc3\xa2\xc8\x99tigarea regatului. Sus\xc8\x9bin\xc4\x83torii lui Iacob controlau Parlamentul irlandez \xc8\x99i mare parte a Irlandei. Era sus\xc8\x9binut \xc8\x99i de Ludovic al XIV-lea, care nu dorea un rege ostil pe tronul Angliei. Iacob era un ofi\xc8\x9ber experimentat care dovedise curajul \xc3\xaen lupt\xc4\x83 c\xc3\xa2nd lupta pentru fratele s\xc4\x83u Carol al II-lea al Angliei \xc3\xaen Europa, \xc3\xaen special \xc3\xaen b\xc4\x83t\xc4\x83lia de la Dunes 1658. Cu toate acestea istoricii recen\xc8\x9bi au constatat c\xc4\x83 era predispus s\xc4\x83 intre \xc3\xaen panic\xc4\x83 \xc8\x99i s\xc4\x83 ia decizii pripite c\xc3\xa2nd se afla sub presiune, probabil din cauza \xc3\xaenceputului de demen\xc8\x9b\xc4\x83 care a pus st\xc4\x83p\xc3\xa2nire pe el \xc3\xaen anii urm\xc4\x83tori._NEWLINE_William, care fusese deja stadtholder \xc3\xaen T\xc4\x83rile de Jos, a apelat la trupele olandeze, la alia\xc8\x9bii din Europa \xc8\x99i la Anglia \xc8\x99i Sco\xc8\x9bia. William, de\xc8\x99i un comandant experimentat, putea fi cu greu numit unul din marii generali din istorie. Multe din luptele sale s-au terminat \xc3\xaen impasuri ,ceea ce a f\xc4\x83cut ca mul\xc8\x9bi istorici moderni s\xc4\x83 afirme c\xc4\x83 William nu avea capacitatea de a gestiona armatele \xc3\xaen timpul conflictului. Succesele sale \xc3\xaempotriva francezilor se bazau mai degrab\xc4\x83 pe manevre tactice \xc8\x99i pe o bun\xc4\x83 diploma\xc8\x9bie dec\xc3\xa2t pe armat\xc4\x83. Diploma\xc8\x9bia sa a ajutat la formarea Marii Alian\xc8\x9be, coali\xc8\x9bie multi-na\xc8\x9bional\xc4\x83 format\xc4\x83 pentru a rezista agresiunii franceze \xc3\xaen Europa. Din punctul s\xc4\x83u de vedere preluarea sa de putere \xc3\xaen Anglia \xc8\x99i campania ce a urmat \xc3\xaen Irlanda, constituia doar un alt front \xc3\xaen r\xc4\x83zboiul \xc3\xaempotriva lui Ludovic al XIV-lea.\n_START_SECTION_\nArmatele\n_START_PARAGRAPH_\nArmata lui William era format\xc4\x83 din aproximativ 36000 de solda\xc8\x9bi de mai multe na\xc8\x9bionalit\xc4\x83\xc8\x9bi. Cam 20000, afla\xc8\x9bi sub comanda lui Schomberg (mare\xc8\x99alul Armand Fr\xc3\xa9d\xc3\xa9ric de Schombrg, un hughenot exilat dup\xc4\x83 revocarea Edictul de la Nantes) se aflau \xc3\xaen Irlanda deja \xc3\xaen 1689. \xc3\x8en iunie 1690 William a sosit cu al\xc8\x9bi 16000 de solda\xc8\x9bi. Trupele lui William erau \xc3\xaen general mult mai bine instruite \xc8\x99i echipate dec\xc3\xa2t trupele lui Iacob. Cea mai bun\xc4\x83 infanterie a lui William, echipat\xc4\x83 cu cele mai recente muschete, provenea din Olanda \xc8\x99i Danemarca. Deasemenea avea un mare contingent de hugheno\xc8\x9bi._NEWLINE_Armata iacobinilor era format\xc4\x83 din aproximativ 23500 de solda\xc8\x9bi. \xc3\x8en jur de 6000 erau francezi trimi\xc8\x99i de regele Ludovic al XIV-lea, dar cea mai mare parte o constituiau irlandezii catolici. Cavaleria irlandez\xc4\x83 recrutat\xc4\x83 din r\xc3\xa2ndurile micii nobilimi s-a dovedit la \xc3\xaen\xc4\x83l\xc8\x9bime \xc3\xaen timpul luptei. Cu toate acestea infanteria era format\xc4\x83 \xc3\xaen mare parte din \xc8\x9b\xc4\x83rani f\xc4\x83r\xc4\x83 experien\xc8\x9b\xc4\x83, instrui\xc8\x9bi \xc3\xaen grab\xc4\x83 \xc8\x99i pu\xc8\x9bini dintre ei dispuneau de muschete func\xc8\x9bionale. Mare parte erau \xc3\xaenarma\xc8\x9bi cu unelte agricole cum ar fi coase.\n_START_SECTION_\nB\xc4\x83t\xc4\x83lia\n_START_PARAGRAPH_\nWilliam a sosit la Carrickfergus \xc3\xaen Ulster pe 14 iunie 1690 \xc8\x99i a m\xc4\x83r\xc8\x99\xc4\x83luit spre sud pentru a lua Dublin. Iacob a ales s\xc4\x83-\xc8\x99i plaseze linia sa de ap\xc4\x83rare pe r\xc3\xa2ul Boyne, la aproximativ 48 de km de Dublin. Trupele lui William au ajuns la Boyne pe 29 iunie. Cu o zi \xc3\xaenainte de lupt\xc4\x83 William a fost r\xc4\x83nit u\xc8\x99or la un um\xc4\x83r \xc3\xaen timp ce topografia vadurile pentru a g\xc4\x83si loc de trecere pentru trupele sale._NEWLINE_B\xc4\x83t\xc4\x83lia \xc3\xaen sine, a avut loc \xc3\xaen vecin\xc4\x83tatea ora\xc8\x99ului Drogheda, pe malurile unui mic fluviu, Boyne. William a trimis un sfert din oamenii s\xc4\x83i s\xc4\x83 treac\xc4\x83 r\xc3\xa2ul la Roughgrange, condu\xc8\x99i de fiul ducelui de Schomberg, Meinhard. Dragonii irlandezi condu\xc8\x99i de O'Neill s-au opus f\xc4\x83r\xc4\x83 succes. Iacob, general neexperimentat, a crezut c\xc4\x83 i-ar putea \xc3\xaenv\xc4\x83lui \xc8\x99i a trimis jum\xc4\x83tate din trupele sale \xc8\x99i cea mai mare parte a artileriei pentru a contracara aceast\xc4\x83 mi\xc8\x99care. Cea ce nu v\xc4\x83zuse nici una dintre cele dou\xc4\x83 p\xc4\x83r\xc8\x9bi era c\xc4\x83 exista o pr\xc4\x83pastie ad\xc3\xa2nc\xc4\x83 \xc8\x99i  ml\xc4\x83\xc8\x99tinoas\xc4\x83 la Roughgrange. Din cauza acestei pr\xc4\x83pastii cele dou\xc4\x83 for\xc8\x9be nu au putut s\xc4\x83 se angajeze \xc3\xaen lupt\xc4\x83. For\xc8\x9bele lui William au f\xc4\x83cut un lung mar\xc8\x99 de ocol, iar a doua zi aproape le-a t\xc4\x83iat retragerea iacobinilor spre satul Naul. La vadul principal, aproape de Oldbridge, infanteria lui William condus\xc4\x83 de elita g\xc4\x83rzilor albastre olandeze, folosindu-se de puterea lor de foc superioar\xc4\x83 au for\xc8\x9bat trecerea peste r\xc3\xa2u pentru a aduce \xc3\xaencet \xc3\xaenapoi inamicul, dar au fost \xc3\xaempiedica\xc8\x9bi de contra-atacul cavaleriei iacobinilor. Dup\xc4\x83 ce \xc8\x99i-au asigurat Oldbridge, o parte a infanteriei lui William a \xc3\xaencercat s\xc4\x83 se opun\xc4\x83 atacului cavaleriei iacobine, dar a fost \xc3\xaempr\xc4\x83\xc8\x99tiat\xc4\x83 \xc8\x99i \xc3\xaempins\xc4\x83 \xc3\xaen r\xc3\xa2u cu excep\xc8\x9bia g\xc4\x83rzilor albastre. \xc3\x8en aceast\xc4\x83 faz\xc4\x83 a luptei ducele de Schomberg \xc8\x99i Peter Walker , doi dintre comandan\xc8\x9bii lui William au fost uci\xc8\x99i. Trupele lui William nu au reu\xc8\x99it s\xc4\x83-\xc8\x99i continue avansarea p\xc3\xa2n\xc4\x83 c\xc3\xa2nd cavaleria nu a reu\xc8\x99it s\xc4\x83 traverseze r\xc3\xa2ul, apoi a \xc3\xaenfruntat cavaleria lui Iacob for\xc8\x9b\xc3\xa2nd-o s\xc4\x83 se retrag\xc4\x83 \xc8\x99i s\xc4\x83 se regrupeze la Donore unde a opus o d\xc3\xa2rz\xc4\x83 rezisten\xc8\x9b\xc4\x83 \xc3\xaenainte de a se retrage. Iacobinii s-au retras \xc3\xaen ordine, cavaleria protej\xc3\xa2nd retragerea restului armatei. Erau demoraliza\xc8\x9bi de ordinul de a se retrage, ceea ce \xc3\xaensemna c\xc4\x83 au pierdut b\xc4\x83t\xc4\x83lia. Mul\xc8\x9bi dintre infanteri\xc8\x99tii irlandezi au dezertat. Armata lui Iacob a p\xc4\x83r\xc4\x83sit ora\xc8\x99ul \xc8\x99i s-a retras la Limerick \xc3\xaen spatele r\xc3\xa2ului Shannon unde au fost asedia\xc8\x9bi f\xc4\x83r\xc4\x83 succes. William a intrat triumf\xc4\x83tor \xc3\xaen Dublin dou\xc4\x83 zile mai t\xc3\xa2rziu._NEWLINE_Dup\xc4\x83 \xc3\xaenfr\xc3\xa2ngere, Iacob cu o mic\xc4\x83 escort\xc4\x83 s-a \xc3\xaendreptat spre Duncannon \xc8\x99i s-a \xc3\xaentors \xc3\xaen exil \xc3\xaen Fran\xc8\x9ba, chiar dac\xc4\x83 armata sa a p\xc4\x83r\xc4\x83sit c\xc3\xa2mpul de b\xc4\x83t\xc4\x83lie relativ neatins\xc4\x83. C\xc4\x83derea nervoas\xc4\x83 a lui Iacob a \xc3\xaenfuriat mul\xc8\x9bi sus\xc8\x9bin\xc4\x83tori irlandezi care au continuat lupta p\xc3\xa2n\xc4\x83 la Tratatul de la Limerick din 1691. El a fost poreclit batjocoritor Seamus ori Chaca (Iacob rahat \xc3\xaen irlandez\xc4\x83).\n_START_SECTION_\nConsecin\xc8\x9be\n_START_PARAGRAPH_\nBucuria victoriei a fost umbrit\xc4\x83 de \xc3\xaenfr\xc3\xa2ngerea flotei anglo-olandeze de c\xc4\x83tre francezi, cu o zi mai devreme \xc3\xaen B\xc4\x83t\xc4\x83lia de la Beachy Head. A reprezentat prima victorie a Marii Alian\xc8\x9be - prima alian\xc8\x9b\xc4\x83 \xc3\xaentre statele papale \xc8\x99i cele protestante. Astfel a motivat mai multe na\xc8\x9biuni s\xc4\x83 se al\xc4\x83ture alian\xc8\x9bei \xc8\x99i a risipit teama de o cucerire francez\xc4\x83 a Europei. _NEWLINE_Deasemenea a avut o importan\xc8\x9b\xc4\x83 strategic\xc4\x83 pentru Anglia \xc8\x99i Irlanda. A marcat sf\xc3\xa2r\xc8\x99itul speran\xc8\x9bei lui Iacob de a se \xc3\xaentoarce pe tron printr-o ac\xc8\x9biune militar\xc4\x83 \xc8\x99i a asigurat probabil triumful Revolu\xc8\x9biei Glorioase._NEWLINE_Unii catolici irlandezi lua\xc8\x9bi prizonieri la sf\xc3\xa2r\xc8\x99itul luptei au fost tortura\xc8\x9bi p\xc3\xa2n\xc4\x83 c\xc3\xa2nd au fost de acord s\xc4\x83 se converteasc\xc4\x83 la protestantism._NEWLINE_Tratatul de la Limerick a fost foarte generos cu catolicii: acesta le-a permis s\xc4\x83-\xc8\x99i p\xc4\x83streze propriet\xc4\x83\xc8\x9bile dac\xc4\x83 \xc3\xaei jurau credin\xc8\x9b\xc4\x83 lui William. Deasemenea spunea c\xc4\x83 Iacob putea lua un anumit num\xc4\x83r din solda\xc8\x9bii s\xc4\x83i \xc8\x99i s\xc4\x83 se \xc3\xaentoarc\xc4\x83 \xc3\xaen Fran\xc8\x9ba. Cu toate acestea protestan\xc8\x9bii au introdus apoi legi penale. Aceste legi le interziceau catolicilor s\xc4\x83 profeseze avocatura, s\xc4\x83 de\xc8\x9bin\xc4\x83 arme \xc8\x99i le reducea propriet\xc4\x83\xc8\x9bile.\n_START_SECTION_\nComemorare\n_START_PARAGRAPH_\nB\xc4\x83t\xc4\x83lia de la Boyne este comemorat\xc4\x83 \xc3\xaen Irlanda pe 12 iulie de c\xc4\x83tre Ordinul Orange, care m\xc4\x83r\xc8\x99\xc4\x83luie\xc8\x99te \xc3\xaen fiecare an \xc3\xaen cinstea victoriei. Padraig Lenihan sugereaz\xc4\x83 c\xc4\x83 b\xc4\x83t\xc4\x83lia este \xc3\xaenconjurat\xc4\x83 de un anumit farmec: doi regi, separa\xc8\x9bi de un r\xc3\xa2u luptau pentru trei regate. Mai mult, b\xc4\x83t\xc4\x83lia de la Boyne reprezint\xc4\x83 pentru tradi\xc8\x9bia Whig (liberal\xc4\x83) triumful libert\xc4\x83\xc8\x9bii religioase \xc8\x99i civile asupra absolutismului. Dup\xc4\x83 Revolu\xc8\x9bia Glorioas\xc4\x83, Parlamentul a reu\xc8\x99it pentru prima oar\xc4\x83 s\xc4\x83 de\xc8\x9bin\xc4\x83 mai mult\xc4\x83 putere dec\xc3\xa2t monarhul \xc8\x9b\xc4\x83rii. B\xc4\x83t\xc4\x83lia are rezonan\xc8\x9b\xc4\x83 \xc8\x99i \xc3\xaen r\xc3\xa2ndurile na\xc8\x9bionali\xc8\x99tilor irlandezi: cei mai mul\xc8\x9bi irlandezi v\xc4\x83d lupta ca pe un pas important \xc3\xaen colonizarea britanic\xc4\x83 a Irlandei. \xc3\x8en 1923 membri IRA au aruncat \xc3\xaen aer un mare monument pe c\xc3\xa2mpul unde a avut loc b\xc4\x83t\xc4\x83lia \xc8\x99i au distrus o statuie a lui William al III-lea ce se afla la Trinity College din Dublin, \xc3\xaen centru capitalei irlandeze."